b'\n_START_ARTICLE_\nZorobabel og Frederik til det kronede Haab\n_START_PARAGRAPH_\nZorobabel og Frederik til det kronede Haab (tidligere Zorobabel) (i daglig tale Zorobabel og Frederik eller blot Z & F) er en forening og Danmarks \xc3\xa6ldste frimurerloge, stiftet 1744 (konstitueret 25. oktober 1745). Logen har hjemme i K\xc3\xb8benhavn og er en s\xc3\xa5kaldt Sankt Johannesloge under Den Danske Frimurerorden._NEWLINE_Zorobabel og Frederik er opkaldt efter Zerubbabel, som if\xc3\xb8lge en frimurerisk legende var fyrste og "General Master-Mason of the Jews". Den danske form af navnet (Serubabel) har under tiden v\xc3\xa6ret anvendt i stedet for dets officielle latinske form.\n_START_SECTION_\nTidlig historie\n_START_PARAGRAPH_\nZorobabels \xc3\xa6ldste protokol begynder 5. juni 1744, men den oplyser om, at logen allerede da havde eksisteret "en rum tid". Logen blev m\xc3\xa5ske stiftet 11. november 1743, og den vil i s\xc3\xa5 fald v\xc3\xa6re en smule \xc3\xa6ldre end den anden samtidige k\xc3\xb8benhavnske frimurerloge, St. Martin. Zorobabel har dog opgivet at g\xc3\xb8re krav p\xc3\xa5 uforandret best\xc3\xa5en fra denne periode, og den blev s\xc3\xa5ledes "fornyet" 5. juni 1744._NEWLINE_Hvem der har grundlagt logen vides ikke, men fra 5. juni 1744 var hofembedsmand Georg Nielsen logens mester. Derudover var godsejer Bredo von Munthe af Morgenstierne logens skatmester. Det var vigtigt for frimurerlogerne at blive bekr\xc3\xa6ftet af en konstituerende stormester \xe2\x80\x93 helst fra London, idet det menes, at de oprindelige loger stammer herfra. Der blev derfor udkastet en ans\xc3\xb8gning (sandsynligvis skrevet af den l\xc3\xa6rde Henrik Hielmstierne, der var blevet optaget til frimurer i den engelske hovedstad), som blev tilsendt storlogen i London. Den 25. oktober 1745 blev ans\xc3\xb8gningen bevilget af lord Cranstoun, men p\xc3\xa5 grund af forskellige problemer fik Zorobabel den ikke i h\xc3\xa6nde f\xc3\xb8r 28. august 1748. I mellemtiden havde logen i stedet sendt en ans\xc3\xb8gning til provinsiallogen i Hamburg, som tilstod den en fuldmagt, den kunne anvende._NEWLINE_I tiden 1744-1765 var det logen St. Martin, der var Danmarks st\xc3\xb8rste loge, men dette \xc3\xa6ndredes fra 1765 i forbindelse med indf\xc3\xb8relsen af det fra Tyskland kommende frimureriske system, strikte observans. Processen med indf\xc3\xb8relsen af strikte observans blev styret af den tyske frimurer Johann Christian Schubart. Herefter blev Zorobabel kaldt Zorobabel strict\xc3\xa6 observanti\xc3\xa6. Desuden oprettede Schubart en s\xc3\xa5kaldt mater-loge med navnet St. Martin zum Nordstern, som dog var en selvst\xc3\xa6ndig loge._NEWLINE_For mange medlemmers tilf\xc3\xa6lde skete overgangen dog ikke frivilligt, og Zorobabel har tilsyneladende eksisteret i sin gamle form sidel\xc3\xb8bende med den nye Zorobabel strict\xc3\xa6 observanti\xc3\xa6, men da protokollerne for logen mangler for perioden 1751-1765, vides det ikke hvor l\xc3\xa6nge. _NEWLINE_Den 9. januar 1767 besluttedes det at sl\xc3\xa5 logerne St. Martin, Ph\xc3\xb8nix og Zorobabel sammen til \xc3\xa9n loge med navnet Zorobabel zum Nordstern (senere fordanskedes dette til Zorobabel til Nordstjernen).'